钦定古今图书集成/明伦汇编/官常典/第502卷 > 石守信
## 钦定古今图书集成/明伦汇编/官常典/第502卷 > 石守信

按《宋史》本传：“守信，开封浚仪人。事周祖，得隶帐下。广
顺初，累迁亲卫都虞候。从世宗征晋阳，遇敌高平，力
战，迁亲卫左第一军都校。师还，迁铁骑左右都校。从
征淮南，为先锋。下六合，入涡口，克扬州，遂领嘉州防
御使，充铁骑控鹤四厢都指挥使。从征关南，为陆路
副都部署，以功迁殿前都虞候，转都指挥使，领洪州”
防御使。恭帝即位，加领义成军节度。太祖即位，迁侍
卫马步军副都指挥使，改领归德军节度。李筠叛，守
信与高怀德率前军进讨，破筠众于长平，斩首三千
级，又败其众三万于泽州，获伪河阳节度范守图，降
太原援军数千，皆杀之。泽、潞平，以功加同平章事。李
重进反扬州，以守信为行营都部署，兼知扬州行府
事。帝亲征，至大仪顿，守信驰奏：城破在朝夕，大驾亲
临，一鼓可平。帝亟赴之，果克其城。建隆二年，移镇郓
州，兼侍卫亲军马步军都指挥使，诏赐本州宅一区。
乾德初，帝因晚朝与守信等饮酒，酒酣，帝曰：“我非尔
曹不及此。然吾为天子，殊不若为节度使之乐，吾终
夕未尝安枕而卧。”守信等顿首曰：“今天命已定，谁复
敢有异心，陛下何为出此言耶！”帝曰：“人孰不欲富贵，
一旦有以黄袍加汝之身，虽欲不为，其可得乎！”守信
等谢曰：“臣愚不及此，惟陛下哀矜之。”帝曰：“人生驹过
隙尔，不如多积金帛田宅以遗子孙，歌儿舞女以终
天年，君臣之间，无所猜嫌，不亦善乎！”守信谢曰：“陛下
念及此，所谓生死而肉骨也。”明日皆称病乞解兵权。
帝从之，皆以散官就第，赏赉甚厚。已而太祖欲使符
彦卿管军，赵普屡谏，以为彦卿名位已盛，不可复委
以兵权，太祖不从。宣已出，普复怀之，太祖迎谓之曰：
“岂非符彦卿事耶？”对曰：“非也。”因奏他事。既罢，乃出彦
卿宣进之，太祖曰：“果然，宣何以复在卿所？”普曰：“臣托
以处分之语，有侏𠌯者，复留之。惟陛下深思利害，勿
复悔。”太祖曰：“卿苦疑彦卿，何也？朕待彦卿厚，彦卿岂
负朕耶？”普对曰：“陛下何以能负周世宗？”太祖默然，事
遂中止。开宝六年秋，加守信兼侍中。太平兴国初，加
兼中书令。二年，拜中书令，行河南尹，充西京留守。三
年，加检校太师。四年，从征范阳，督前军，失律，贵授崇
信军节度，兼中书令，俄进封卫国公。七年，徙镇陈州，
复守中书令。九年，卒，年五十七，赠尚书令，追封威武
郡王，谥武烈。守信累任节镇，专务聚敛，积财钜万。尤
信奉释氏，在西京建崇德寺，募民辇瓦木，驱迫甚急，
而佣直不给，人多苦之。子保兴、保吉。